CELEX: 62014TN0726
Language: sk
Date: 2014-09-26 00:00:00
Title: Vec T-726/14: Žaloba podaná 26. septembra 2014 – Novar/ÚHVT

12.1.2015   
            
            
               SK
            
            
               Úradný vestník Európskej únie
            
            
               C 7/39
            
         Žaloba podaná 26. septembra 2014 – Novar/ÚHVT
   (Vec T-726/14)
   (2015/C 007/44)
   Jazyk konania: nemčina
   
      Účastníci konania
   
   
      Žalobkyňa: Novar GmbH (Albstadt, Nemecko) (v zastúpení: R. Weede, Rechtsanwalt)
   
      Žalovaný: Úrad pre harmonizáciu vnútorného trhu (ochranné známky a vzory) (ÚHVT)
   
      Návrhy
   
   Žalobkyňa navrhuje, aby Všeobecný súd:
   
               —
            
            
               zaviazal žalovaný Úrad na zaplatenie 2  498 eur vrátane úrokov vo výške základnej sadzby zvýšenej o 5 percentuálnych bodov a to od podania návrhu,
            
         
               —
            
            
               zaviazal žalovaný Úrad na náhradu trov konania vrátane nákladov na procesné zastúpenie žalobkyne.
            
         
      Dôvody a hlavné tvrdenia
   
   Na podporu svojej žaloby žalobkyňa uvádza jeden žalobný dôvod.
   Žalobný dôvod: Mimozmluvná zodpovednosť na základe článku 118 ods. 3 nariadenia č. 207/2009.
   Žalobkyňa tvrdí, že existuje dostatočne závažné porušenie právnej normy spôsobilé priznať práva jednotlivcovi, ako aj príčinná súvislosť medzi konaním a škodou. Žalobkyňa uvádza, že protiprávne porušenie spočíva v rozhodnutí o zamietnutí námietky zo 14. mája 2013. Porušenie je dostatočne závažné, pretože ÚHVT v rozpore s informáciami obsiahnutými v liste z 22. júna 2012 týkajúcimi sa dokumentov predložených na podporu starších práv v konaní o námietke B002027251 uznal existenciu dodatočných požiadaviek pre dokázanie starších práv a z tohto dôvodu nezohľadnil staršie práva žalobkyne. Uvedené porušenie spôsobilo žalobkyni vznik ďalších nákladov na advokáta vynaložených v rámci konania o odvolaní proti rozhodnutiu zo 14. mája 2013, ktoré bolo opravené rozhodnutím námietkového oddelenia zo 17. októbra 2013.